[pic] | COMISIA COMUNITĂŢILOR EUROPENE |

Bruxelles, 30.10.2007

COM(2007) 653 final

2007/0233 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind statistica de comerţ exterior a Comunităţii cu ţările terţe şi de abrogare a Regulamentului (CE) nr. 1172/95 al Consiliului

(prezentată de Comisie)

EXPUNERE DE MOTIVE

1. CONTEXTUL PROPUNERII

1.1. Motivele şi obiectivele propunerii

Scopul acestei propuneri de Regulament al Parlamentului European şi al Consiliului este de a revizui sistemul statistic actual al comerţului de mărfuri cu ţările terţe (Extrastat) în vederea:

- creării unei legislaţii comunitare mai clare, mai simple şi mai transparente;

- adaptării sistemului de statistici ale comerţului extracomunitar la modificările ce trebuie introduse în procedurile privind declaraţia vamală, prin introducerea unor autorizaţii unice în vederea utilizării declaraţiei simplificate şi procedurii de vămuire la domiciliu[1] precum şi prin vămuirea centralizată din cadrul Codului Vamal Comunitar modernizat (înlocuieşte Regulamentul (CEE) nr. 2913/92 al Consiliului din 12 octombrie 1992);

- reducerii „efectului Rotterdam” rezultând (a) într-o suprareprezentare în statistica de comerţ exterior a statelor membre având un nivel ridicat de vămuire sau de export, dar care joacă doar rolul de ţări de tranzit în detrimentul statelor membre ale destinaţiei reale, sau de expediere a mărfurilor şi (b) într-o dublă raportare a aceloraşi bunuri în Extrastat ca bunuri necomunitare şi, apoi, în Intrastat ca bunuri comunitare provenind din alt stat membru, cu o situaţie comparabilă la export;

- creşterii relevanţei, preciziei, promptitudinii şi comparabilităţii statisticilor de comerţ exterior precum şi stabilirea unui sistem pentru evaluarea calităţii;

- sprijinirii legăturilor statisticilor comerciale cu statisticile privind întreprinderile;

- răspunderii nevoilor utilizatorilor prin elaborarea unor statistici suplimentare privind comerţul pe baza informaţiilor disponibile în declaraţiile vamale;

- controlului, în conformitate cu Codul comunitar al bunelor practici statistice, accesului restricţionat la datele confidenţiale privind comerţul exterior.

1.2. Contextul general

Statisticile de comerţ exterior (Extrastat) înregistrează importurile şi exporturile de mărfuri ale statelor membre cu ţările terţe. Aceste informaţii au o valoare esenţială pentru politicile economice şi comerciale europene şi pentru analizarea evoluţiei pieţei pentru produse individuale. Statisticile conţin înregistrări lunare privind importurile şi exporturile exprimate ca valoare şi cantitate, defalcate după state membre declarante şi după ţări partenere, după produse în conformitate cu nomenclatura combinată, după modul de transport şi după tratamentul tarifar (în cazul importurilor).

În afară de anumite tipuri specifice de circulaţie, Extrastat se bazează pe datele extrase din declaraţiile vamale. Utilizând declaraţia vamală ca sursă de informaţii statistice, înseamnă că nu se impune comercianţilor o sarcină de raportare statistică directă. Deoarece aceste informaţii sunt de bună calitate, continuarea utilizării declaraţiilor vamale pentru elaborarea de statistici privind comerţul exterior este de dorit.

Cât timp astfel de statistici au drept scop oferirea unei imagini a fluxului comerţului exterior al Comunităţii luat în ansamblu, acestea trebuie să permită, de asemenea, defalcarea acestor fluxuri în funcţie de statele membre.

1. Cu toate acestea, elaborarea de noi metode de vămuire a mărfurilor în întreaga Comunitate (autorizaţii unice în vederea utilizării declaraţiilor simplificate, procedura de vămuire centralizată) face necesară ajustarea elaborării statisticilor de comerţ exterior şi, în acest context, adaptarea, de asemenea, a listei datelor statistice care trebuie extrase din declaraţia vamală.Autorizaţia unică în vederea utilizării declaraţiilor simplificate sau procedura de vămuire la domiciliu în contextul punerii în liberă circulaţie, ce trebuie introdusă în 2008, precum şi „procedura de vămuire centralizată”, care va fi introdusă de Codul vamal modernizat, va permite unei persoane să depună declaraţia vamală la locul de domiciliu, pentru mărfurile care sunt prezentate în alt loc. Conform acestor proceduri, depunerea declaraţiilor vamale poate fi aşadar disociată atât de locul de intrare sau ieşire şi examinare a mărfurilor cât şi de locul de destinaţie finală a mărfurilor importate sau locul de expediere a mărfurilor ce urmează a fi exportate. Ca rezultat, datele vamale cerute pentru statistici pot să nu fie disponibile în statele membre de destinaţie finală a importurilor sau în statele membre de expediere a exporturilor, ci doar în statele membre unde declaraţia este depusă. Acesta este motivul pentru care este necesar să se reconsidere din punct de vedere statistic, conceptul de stat membru „importator” sau „exportator” pentru definirea mai precisă a sursei datelor vamale, pentru elaborarea statisticilor comunitare şi a datelor care trebuie raportate şi pentru a asigura schimbul de informaţii între administraţiile naţionale ale diferitelor state membre implicate.Adaptarea definiţiilor de stat membru importator şi exportator va reduce, de asemenea, „efectul Rotterdam” care apare atunci când mărfurile, fie înainte de ieşirea din Uniunea Europeană fie după intrarea în Uniunea Europeană, circulă între statele membre, dar formalităţile vamale sunt efectuate în statul membru de intrare sau de ieşire din UE. În consecinţă, în ceea ce priveşte importurile, fluxurile comerciale sunt declarate prima dată ca fiind mărfuri necomunitare în sistemul Eurastat şi a două oară ca fiind mărfuri comunitare în sistemul Intrastat (care înregistrează, statisticile privind comerţul cu mărfuri între statele membre). Pentru exporturi, statisticile implică faptul că exportul provine din statul membru de ieşire şi nu din statul unde este stabilit exportatorul. Aceste lucru face dificilă interpretarea statisticilor comunitare.

2. Ameliorări în ceea ce priveşte precizia şi promptitudinea sunt fezabile; statisticile de comerţ exterior vor fi utilizate mai eficient întrucât schimbul electronic de date între autorităţile vamale (naţionale şi la nivel UE) şi între agenţii comerciali şi autorităţile vamale va deveni din ce în ce mai uzual (în conformitate cu iniţiativa cu privire la vămile electronice (e-customs)). Propunerea doreşte ca pentru cifrele importurilor şi exporturilor să fie actualizate continuu luând în considerare datele disponibile cele mai recente, inclusiv modificările operate de către vămi după ce declaraţia a fost acceptată. Termenul prevăzut pentru transmiterea datelor către Eurostat va fi redus la 40 de zile după luna de referinţă, cu posibilitatea prevăzută în dispoziţiile de punere în aplicare, de reducere a acestuia şi mai mult în viitor.

3. Comisia (Eurostat) a primit cereri suplimentare ale utilizatorilor care au fost luate în considerare în proiectul de cadru juridic.

4. BCE şi DG ECFIN au nevoie de informaţii în vederea monitorizării proporţiei euro în schimburile de mărfuri internaţionale. Prin urmare, moneda de facturare pentru import şi export va fi raportată la un nivel agregat.

5. DG TRADE şi DG AGRI au nevoie de date mai fiabile privind tratamentul tarifar al mărfurilor importate în UE, inclusiv informaţii privind contingentele.

6. Statistica de comerţ exterior furnizează date pentru balanţa de plăţi şi conturile naţionale. Caracteristicile care permit statisticilor de comerţ exterior să fie adaptate pentru nevoile balanţei de plăţi vor fi incluse în setul de date obligatoriu sau standard.

7. Pentru a aloca exporturile şi importurile UE statelor membre în cadrul „procedurii de vămuire centralizate”, utilizatorii au nevoie de date privind „statul membru de destinaţie finală” pentru importuri şi de „statul membru real de export” pentru exporturi.

8. În cadrul noului cadru Extrastat, datele privind comerţul statelor membre vor fi defalcate pe caracteristicile întreprinderilor astfel încât să fie posibil, de exemplu, să se vadă cum funcţionează întreprinderile europene în contextul mondializării. Legătura dintre statisticile referitoare la întreprinderi şi comerţ poate fi stabilită prin folosirea informaţiilor cu privire la importator şi exportator, puse la dispoziţie în declaraţia vamală.

1.3. Dispoziţii în vigoare în sfera de acoperire a propunerii

Regulamentul (CE) nr. 1172/95 al Consiliului din 22 mai 1995 privind statisticile referitoare la schimbul de mărfuri între Comunitate şi statele membre, pe de o parte, şi ţările terţe, pe de altă parte şi Regulamentul (CE) nr. 1917/2000 al Comisiei din 7 septembrie 2000 de stabilire a unor dispoziţii de aplicare a Regulamentului (CE) nr. 1172/95 al Consiliului privind statistica de comerţ exterior. Propunerea şi prevederile sale de punere în aplicare vor înlocui aceste regulamente.

1.4. Concordanţa cu celelalte politici şi obiective ale Uniunii

În conformitate cu politica comercială politica vamală şi macroeconomică comună.

2. CONSULTAREA PăRţILOR INTERESATE şI EVALUAREA IMPACTULUI

2.1. Consultarea părţilor interesate

Începând cu toamna anului 2004, au avut loc discuţii periodice asupra proiectului de regulament Extrastat în cadrul unui grup de proiect constituit din experţi din statele membre, precum şi în cadrul comitetului Extrastat.

A fost instituit un grup de coordonare interservicii (DG-urile participante: ESTAT, AGRI, ENTR, FISH, TAXUD, TRADE, TREN) pentru a-şi exprima opiniile cu privire la diferitele etape ale elaborării proiectului propunerii.

Au avut loc mai multe discuţii cu BCE privind valuta pentru facturi.

2.2. Obţinerea şi utilizarea expertizei

Nu este necesar să se facă apel la o expertiză externă.

2.3. Analiza efectelor şi consecinţelor

Au fost identificate mai multe opţiuni referitoare la statisticile de comerţ exterior.

Opţiunea A: Menţinerea statu-quo-ului fără a schimba legislaţia existentă.

Opţiunea B: A nu se pune în aplicare noua legislaţie Extrastat până când nu este pus în aplicare Codul Vamal modernizat, până când introducerea datelor suplimentare în declaraţia vamală să fie obligatorie şi până la punerea în aplicare a schimbului electronic de date între administraţiile naţionale ale statelor membre.

Opţiunea C: Punerea în aplicare în 2009 a noului sistem Extrastat care conţine dispoziţii provizorii valabile până când dispoziţiile vamale sunt adaptate.

Opţiunea C, este opţiunea preferată pentru un nou Regulament al PE/Consiliului privind statistica de comerţ exterior a Comunităţii în 2009, din următoarele motive:

- „Autorizaţia unică” pentru utilizarea declaraţiei simplificate sau a procedurii de vămuire la domiciliu are în continuare un caracter experimental şi se bazează pe acordurile bilaterale încheiate între statele membre. Cu toate acestea, Comisia (TAXUD) încurajează folosirea acestor proceduri simplificate şi elaborează proceduri standard şi propune, pentru ianuarie 2008, modificări în dispoziţiile punerii în aplicare a taxelor vamale. Folosirea, în cadrul autorizaţiei unice, a declaraţiei simplificate sau a procedurii de vămuire la domiciliu pentru punerea în liberă circulaţie va disocia, împreună cu „vămuirea centralizată” în cadrul Codului Vamal modernizat, locul de depunere a declaraţiei vamale de localizarea fizică a mărfurilor. Se intenţionează ca folosirea acestor proceduri să se pună în aplicare în toată Comunitatea, ceea ce poate duce la modificări structurale în procedurile de vămuire, cu efecte majore de simplificare pentru importatorii şi exportatorii Comunităţii.

- În privinţa elaborării statisticilor de comerţ exterior, prevederile actuale sunt ambigue şi anumite state membre au început să culeagă date direct de la agenţii comerciali în cazuri în care mărfurile se găsesc pe teritoriul lor în vederea importului sau exportului, dar declaraţiile vamale sunt făcute în alt stat membru. Acest lucru sporeşte sarcina de raportare statistică şi reduce calitatea statisticilor Comunităţii. Procedurile de „vămuire centralizată” sunt destinate, în următorii ani, să mărească volumul schimburilor comerciale declarate la locul unde importatorul/exportatorul este stabilit, şi nu la locul de import sau export fizic al mărfurilor. Există un beneficiu evident în această centralizare în ceea ce priveşte elaborarea statisticilor de comerţ exterior, deoarece importatorul/exportatorul şi statul membru pentru import şi export al mărfurilor pot fi identificaţi mai uşor. Cu toate acestea, acest beneficiu poate fi anulat dacă, actualele prevederi şi practici de unificare continuă; unificarea ar putea deveni din ce în ce mai incoerentă, mai greoaie şi imprecisă. Noile dispoziţii sunt esenţiale iar propunerea precizează ce declaraţii vamale trebuie folosite într-un anumit stat membru şi nu prevede culegerea de date direct de la exportatori sau importatori. Tendinţa statelor membre de a aplica practici diferite, de a folosi surse de informaţii diferite şi de a include/exclude tranzacţii comerciale în funcţie de deciziile individuale sau de capacitate, ar trebui inversată în timp.

- Pentru îndeplinirea obiectivelor din noul Regulament, va fi pregătită şi înaintată Comitetului Codului Vamal o schimbare în dispoziţiile de punere în aplicare a prevederilor Codului Vamal comunitar astfel încât datele cu privire la statul membru de destinaţie finală şi la statul membru real de export se vor colecta obligatoriu la administraţia vamală. În prezent, informaţia este doar parţial disponibilă, fiecărui stat membru revenindu-i sarcina de a cere aceste date. În plus, schimburile de date între statele membre trebuie să fie luate în considerare în momentul în care administraţia vamală elaborează sistemul de automat pentru import şi export (AIS & AES). Acest lucru va permite statelor membre să facă schimb de date referitoare la cifrele de import şi export în funcţie de viziunea statului membru de destinaţie finală / real de export. Propunerea introduce dispoziţii specifice pentru adaptarea treptată a statisticilor de comerţ până când datele cerute sunt disponibile în toate statele membre. Această abordare reduce dependenţa faţă de calendarul pentru modificarea dispoziţiilor vamale dar, în acelaşi timp, încurajează statele membre să se adapteze mai rapid la noile cerinţe. În special, colectarea progresivă de date privind statul membru de destinaţie finală şi real de export va face mai uşoară studierea decalajului tot mai mare între statele membre unde este făcută declaraţia vamală şi statele membre unde se face importul sau unde se face exportul. Datele privind comerţul vor fi diseminate de către Eurostat în funcţie de statul membru unde este depusă declaraţia vamală dar utilizatorilor li se pot da deja informaţii parţiale legate de statul membru de destinaţie sau real de export.

- O întârziere a punerii în aplicare a legislaţiei va avea efecte negative asupra tuturor celorlalte aspecte ale propunerii, cum ar fi promptitudinea şi noile cerinţe ale utilizatorilor.

3. ELEMENTELE JURIDICE ALE PROPUNERII

3.1. Sinteza acţiunii propuse

Această propunere stabileşte cadrul legal pentru îmbunătăţirea calităţii şi transparenţei Extrastat; reacţionează la schimbările mediului administrativ şi va satisface noile cerinţe ale utilizatorilor.

3.2. Temei juridic

Articolul 285 din Tratat prevede temeiul juridic pentru statisticile comunitare. Consiliul, hotărând în conformitate cu procedura de codecizie, adoptă măsuri pentru producerea de statistici necesare pentru desfăşurarea activităţilor Comunităţii. Acest articol stabileşte cerinţele referitoare la producerea de statistici comunitare şi de standarde de imparţialitate corespunzătoare, fiabilitate, obiectivitate, independenţă ştiinţifică, rentabilitate şi confidenţialitate statistică.

3.3. Principiul subsidiarităţii

Principiul subsidiarităţii se aplică în măsura în care propunerea nu intră în competenţa exclusivă a Comunităţii.

Obiectivele acţiunii propuse, şi anume producerea de statistici comunitare referitoare la schimbul extern de mărfuri, nu se pot realiza în mod satisfăcător de către statele membre şi, prin urmare, acestea se pot realiza mai bine la nivel comunitar în baza unui act juridic comunitar, deoarece numai Comisia poate coordona armonizarea informaţiilor statistice la nivel comunitar, în timp ce colectările de date şi elaborarea statisticilor comparabile de comerţ exterior pot fi realizate de către statele membre. În consecinţă, Comunitatea poate adopta măsuri în conformitate cu principiul subsidiarităţii enunţat la articolul 5 din tratat.

3.4. Principiul proporţionalităţii

Prezenta propunere respectă principiul proporţionalităţii din motivele de mai jos.

Prezentul regulament se limitează la minimul cerut pentru realizarea acestui obiectiv şi nu depăşeşte ceea ce este necesar în acest sens. Propunerea specifică cerinţele Comunităţii privind comerţul cu mărfuri cu ţările terţe, vizând pe cât posibil informaţiile care sunt declarate de importatori şi exportatori în scopuri vamale (cu alte cuvinte statistica de comerţ exterior se bazează pe surse administrative). Cu toate acestea, din motive bine întemeiate, câteva date suplimentare cerute în declaraţia vamală trebuie colectate în scopuri statistice.

Pentru a ţine cont de noile cerinţe ale utilizatorilor şi pentru a menţine statistici precise, propunerea adaugă noi date pentru elaborarea statisticilor de comerţ exterior. Anumite date (identificarea importatorului şi exportatorului, ţara expeditoare) sunt cerute în declaraţia vamală şi trebuie să fie folosite în viitor în scopuri statistice. Acest lucru nu implică nicio altă sarcină de raportare suplimentară pentru companii; administraţiile naţionale trebuie doar să adapteze puţin sistemele lor de transmitere şi procesare a datelor.

Propunerea solicită, de asemenea, numerele de identificare ale contingentelor privind tranzacţiile de import. Cu toate că datele sunt deţinute de autorităţile naţionale vamale, elaborarea statisticilor este mai complexă deoarece informaţiile solicitate deseori nu sunt luate direct din declaraţia vamală şi pot fi puse la dispoziţie numai cu întârziere, după ce serviciile Comisiei au acordat contingentele.

Cu toate acestea, statul membru de destinaţie finală/real de export nu este încă cerut în declaraţia vamală din toate statele membre, iar acest element va duce în scurt timp la o sarcină de raportare suplimentară pentru agenţii comerciali. Totuşi, informaţia este esenţială pentru a putea face faţă „procedurii de vămuire centralizată”. Obligaţia de raportare statistică globală va fi redusă pe termen mediu deoarece se intenţionează încetarea solicitărilor de declaraţii Intrastat privind circulaţia intracomunitară înainte sau după acordarea de liber de vamă, dacă informaţia se află în datele vamale. Prin completarea în declaraţia vamală a unui cod de ţară format din două caractere alfanumerice, pot fi evitate două declaraţii complete Intrastat (una la expediere şi una la sosire).

Mai mult decât atât, datele referitoare la „valuta pentru facturi” (pentru export) şi „natura tranzacţiei” nu sunt complet disponibile în declaraţiile vamale din toate statele membre. Colectarea acestora va implica anumite raportări suplimentare (limitate) în câteva state membre care în prezent nu le colectează.

Ca rezultat al consultării utilizatorilor statisticilor de comerţ exterior, propunerea nu mai cere „naţionalitatea mijlocului de transport care traversează frontiera”. Eliminarea acestei cerinţe poate compensa parţial cererea de informaţii suplimentare de mai sus.

În 2008 este planificată lansarea programului MEETS (Modernizarea statisticilor europene privind întreprinderile şi comerţul). O parte din bugetul acestui program este destinat funcţionării noului sistem Extrastat.

3.5. Alegerea instrumentelor

Instrumentul propus: un Regulament al PE/Consiliului.

Alte instrumente nu ar fi potrivite din motivele de mai jos:

- Este în general recunoscut faptul că un regulament al PE/Consiliului este adecvat pentru majoritatea activităţilor statistice care necesită o aplicare detaliată şi uniformă în întreaga Comunitate.

- Un regulament este preferabil unei directive ca act de bază, deoarece, spre deosebire de o directivă, regulamentul stabileşte aceeaşi lege în întreaga Comunitate, nelăsând statelor membre nicio putere de a-l aplica parţial sau selectiv şi nici o alternativă în ceea ce priveşte forma şi metodele utilizate pentru atingerea obiectivelor sale.

- Mai mult, un regulament este direct aplicabil, ceea ce înseamnă că nu este necesară transpunerea sa în legislaţia naţională, evitându-se, în acest fel, întârzierile asociate cu transpunerea directivelor în legislaţia naţională. De asemenea, conduce la o legislaţie mai bună şi mai rapidă.

4. IMPACT BUGETAR

Bugetul programului MEETS se poate considera că acoperă costurile de punere în aplicare a noului sistem Extrastat (2010: 335; 2011: 600; 2012: 600; 2013: 600 în '000 euro sunt rezervaţi pentru ajustarea statisticilor de comerţ exterior).

5. INFORMAţII SUPLIMENTARE

5.1. Simplificare

Propunerea are un efect potenţial de simplificare care poate reduce sarcina de raportare pentru companii. În prezent, dimensiunea exactă a acestui efect este dificil de prevăzut. Beneficiile obţinute prin simplificare vor fi realizate în întregime pe termen lung după punerea în practică a noilor reguli vamale, după ce datele privind statul membru de destinaţie finală / real de export sunt colectate de toate statele membre şi schimbul electronic de date privind informaţiile vamale este în stare de funcţionare. Din acel moment, cifrele comunitare şi naţionale vor fi elaborate în conformitate cu aceleaşi proceduri şi ambele vor fi bazate pe date administrative (declaraţia vamală). În plus, sarcina de raportare impusă de sistemul Intrastat va fi diminuată atunci când statisticile privind comerţul vor fi difuzate în funcţie de statul membru de destinaţie finală şi real de export şi atunci când nu mai este necesară declararea circulaţiei intracomunitare corespondente.

Pe de altă parte, datele suplimentare cerute vor însemna, prin natura lor, sarcini suplimentare pentru administraţiile naţionale şi respondenţi (a se vedea capitolul 3.4 privind proporţionalitatea). Menţinerea sistemului actual riscă, cu toate acestea, să crească şi mai drastic sarcina de raportare, reducând simultan calitatea statisticilor. Se presupune că în absenţa oricărei modificări juridice, autorităţile statistice naţionale vor continua să colecteze direct de la companii din ce în ce mai multe date destinate statisticilor de comerţ exterior, deoarece, autorităţile lor vamale naţionale nu vor fi în măsură să furnizeze informaţiile cerute în cadrul „vămuirii centralizate”. Situaţia este şi mai gravă datorită faptului că societăţile declarante nu sunt nici măcar înregistrate în statul membru în cauză, ceea ce reduce şi mai mult posibilitatea de a verifica exactitatea şi calitatea datelor (fără a mai menţiona problemele lingvistice).

Spre deosebire de legislaţia existentă, propunerea nu mai face referire la statisticile comunitare privind tranzitul, antrepozitele vamale şi zonele libere şi antrepozitele libere, deoarece instituţiile comunitare nu au indicat că ar avea nevoie de respectivele statistici.

5.2. Abrogarea dispoziţiilor legislative în vigoare

Adoptarea propunerii va avea ca efect abrogarea legislaţiei existente.

5.3. Spaţiul Economic European

Actul propus este de relevanţă pentru SEE şi astfel trebuie extins asupra Spaţiului Economic European.

2007/0233 (COD)

Propunere de

REGULAMENT AL PARLAMENTULUI EUROPEAN ŞI AL CONSILIULUI

privind statistica de comerţ exterior a Comunităţii cu ţările terţe şi de abrogare a Regulamentului (CE) nr. 1172/95 al Consiliului

PARLAMENTUL EUROPEAN ŞI CONSILIUL UNIUNII EUROPENE

având în vedere Tratatul de instituire a Comunităţii Europene, în special articolul 285 alineatul (1),

având în vedere propunerea Comisiei,

având în vedere avizul Comitetului Economic şi Social European:

având în vedere avizul Băncii Centrale Europene,

hotărând în conformitate cu procedura prevăzută la articolul 251 din tratat,

întrucât:

(1) Informaţiile statistice privind fluxurile comerciale ale statelor membre cu ţările terţe sunt de o importanţă capitală pentru politicile economice şi comerciale din Comunitate şi pentru analiza evoluţiei pieţei privind diferite produse individuale. Ar trebui ameliorată transparenţa sistemului statistic pentru ca acesta din urmă să se poată adapta la un mediu administrativ în plină schimbare şi pentru a satisface noile cerinţe ale utilizatorilor. Regulamentul (CE) nr. 1172/95 al Consiliului din 22 mai 1995 privind statisticile referitoare la schimbul de mărfuri între Comunitate şi statele membre, pe de o parte, şi ţările terţe, pe de altă parte[2], ar trebui prin urmare înlocuit cu un nou regulament în conformitate cu cerinţele stabilite la articolul 285 alineatul (2) din tratat.

(2) Statistica de comerţ exterior se bazează pe informaţiile extrase din declaraţiile vamale, astfel cum prevede Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar[3], denumit în continuare „Codul Vamal”. Progresul înregistrat în integrarea europeană şi schimbările care au rezultat în materie de vămuire, inclusiv autorizaţiile unice pentru utilizarea declaraţiilor simplificate sau a procedurii de vămuire la domiciliu, precum şi vămuirea centralizată care va rezulta din procesul actual de modernizare al Codului Vamal, fac necesară adaptarea modalităţilor de elaborare a statisticilor de comerţ exterior, revizia a conceptului de stat membru importator sau exportator, precum şi definirea mai precisă a surselor de date ce urmează a fi exploatate în vederea elaborării statisticilor comunitare.

(3) Pentru a înregistra fluxul fizic al schimbului de mărfuri între statele membre şi ţările terţe şi pentru a garanta că informaţiile privind importurile şi exporturile sunt disponibile în statul membru în cauză, acorduri între administraţiile vamale şi autorităţile statistice sunt necesare şi trebuie specificate. Aceste acorduri trebuie, de asemenea, să includă reguli privind schimbul de date între administraţiile statelor membre.

(4) Pentru a aloca exporturile şi importurile UE unui stat membru este necesar să se culeagă informaţii privind „statul membru de destinaţie finală” pentru importuri şi „statul membru real de export” pentru exporturi. Pe termen mediu, aceste state membre trebuie să devină stat membru importator şi stat membru exportator în vederea utilizării acestor informaţii pentru statisticile de comerţ exterior.

(5) În sensul prezentului regulament, mărfurile destinate comerţului exterior se clasifică în conformitate cu „Nomenclatura Combinată” stabilită prin Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară si statistică şi Tariful Vamal Comun[4], denumită în continuare „Nomenclatura Combinată”.

(6) Pentru a satisface nevoile de informaţii ale Băncii Centrale Europene şi Comisiei privind proporţia euro în schimburile comerciale internaţionale, moneda de facturare a exporturilor şi importurilor trebuie declarată la un nivel agregat.

(7) În cadrul negocierilor comerciale şi gestionării pieţei interne, Comisia trebuie să dispună de date detaliate privind tratamentul tarifar al mărfurilor importate în Uniunea Europeană, inclusiv de informaţii privind contigentele.

(8) Statisticile de comerţ exterior furnizează date pentru balanţa de plăţi şi conturile naţionale. Caracteristicile care permit adaptarea acestora în vederea utilizării lor în balanţa de plăţi ar trebui să facă parte din seria de date obligatorii şi standard.

(9) Statele membre trebuie să furnizeze Eurostat datele anuale agregate privind comerţul defalcate în funcţie de caracteristicile întreprinderii, o întrebuinţare a acestor date fiind analiza activităţilor întreprinderilor europene în contextul mondializării. Legătura dintre statisticile referitoare la întreprinderi şi statisticile referitoare la comerţ poate fi stabilită prin fuzionarea informaţiilor cu privire la importator şi exportator, puse la dispoziţie în declaraţia vamală, cu informaţiile cerute prin Regulamentul (CEE) nr. 2186/93 al Consiliului din 22 iulie 1993 privind coordonarea la nivel comunitar a elaborării registrelor de uz statistic ale întreprinderilor[5], denumit în continuare „legislaţia privind registrele întreprinderilor”.

(10) Regulamentul (CE) nr. 322/97 al Consiliului din 17 februarie 1997[6] privind statisticile comunitare prevede un cadru de referinţă pentru dispoziţiile stabilite de prezentul regulament. Cu toate acestea, nivelul de informare foarte detaliat în domeniul statisticilor comerţului cu mărfuri necesită norme specifice în materie de confidenţialitate pentru asigurarea unor statistici pertinente.

(11) Pentru producerea şi difuzarea de statistici comunitare în conformitate cu prezentul regulament, autorităţile statistice naţionale şi comunitare trebuie să ţină cont de principiile enunţate în Codul comunitar al bunelor practici statistice europene, care a fost adoptat de Comitetul pentru programele statistice în 24 februarie 2005 şi alăturat la Recomandarea Comisiei din 25 mai 2005 privind independenţa, integritatea şi responsabilitatea autorităţilor statistice naţionale şi comunitare.

(12) Trebuie formulate dispoziţii specifice care vor rămâne în vigoare până în momentul în care modificarea legislaţiei vamale va permite obţinerea informaţiilor suplimentare prin intermediul declaraţiilor vamale şi până în momentul în care schimbul electronic de informaţii vamale va fi impus de legislaţia comunitară.

(13) Înţelegând că obiectivul prezentului regulament nu poate fi realizat de către statele membre, dar poate fi mai bine realizat la nivel comunitar, Comunitatea poate adopta măsuri în conformitate cu principiul subsidiarităţii prevăzut la articolul 5 din tratat. În conformitate cu principiul proporţionalităţii, astfel cum apare enunţat la articolul respectiv, prezentul regulament nu depăşeşte ceea ce este necesar pentru realizarea acestui obiectiv.

(14) Măsurile necesare pentru punerea în aplicare a prezentului regulament trebuie adoptate în conformitate cu Decizia 1999/468/CE a Consiliului din 28 iunie 1999[7], de stabilire a normelor privind exercitarea competenţelor de executare conferite Comisiei.

(15) În special, Comisiei ar trebui să îi fie conferite competenţe pentru a defini procedurile vamale care determină un export sau un import în cadrul statisticilor de comerţ exterior, pentru adoptarea de dispoziţii diferite sau speciale privind mărfurile sau mişcările care, din motive metodologice, impun adoptarea de dispoziţii speciale, pentru precizarea datelor statistice, pentru defalcarea comerţului în funcţie de caracteristicile întreprinderilor şi în funcţie de moneda de facturare, precum şi de stabilire a unor dispoziţii specifice privind difuzarea. Dat fiind că aceste măsuri au o sferă de aplicare generală şi sunt concepute în scopul de a modifica elemente neesenţiale din prezentul regulament şi de a-l completa, printre altele, prin adăugarea unor noi elemente neesenţiale, acestea ar trebui adoptate în conformitate cu procedura de reglementare cu control, prevăzută la articolul 5 a din Decizia 1999/468/CE.

ADOPTĂ PREZENTUL REGULAMENT:

Articolul 1

Obiect

Prezentul regulament stabileşte un cadru comun pentru producerea sistematică de statistici de comerţ cu mărfuri a Comunităţii cu ţările terţe (statistici de comerţ exterior).

Articolul 2

Definiţii

În sensul prezentului regulament, se aplică următoarele definiţii:

(a) „mărfuri” înseamnă toate bunurile mobile, inclusiv electricitatea;

(b) „teritoriul statistic al Comunităţii” înseamnă teritoriul vamal al Comunităţii astfel cum este definit în Codul Vamal, la care se adaugă insula Heligoland de pe teritoriul Republicii Federale Germania.

(c) „autorităţi statistice naţionale” înseamnă institutele naţionale de statistică şi alte organisme care au atribuţii de elaborare a statisticilor de comerţ exterior a Comunităţii în fiecare stat membru;

(d) „autorităţi vamale” înseamnă „autorităţile vamale” aşa cum sunt definite în Codul Vamal;

(e) „declaraţie vamală” înseamnă „declaraţia vamală” aşa cum este definită în Codul vamal;

(f) „decizia vămilor” înseamnă orice act oficial al autorităţilor vamale privind declaraţiile vamale acceptate şi având efecte juridice asupra uneia sau mai multor persoane.

Articolul 3

Domeniul de aplicare

1. Statistica de comerţ exterior înregistrează importurile şi exporturile de bunuri.

Exportul este înregistrat de către statele membre atunci când mărfurile părăsesc teritoriul statistic al Comunităţii conform uneia din următoarele proceduri vamale sau conform destinaţiei vamale admise, stabilite în Codul Vamal:

9. export;

10. perfecţionare pasivă;

11. reexportarea după perfecţionarea activă sau după perfecţionarea sub control vamal.

Importul este înregistrat de către statele membre atunci când mărfurile intră pe teritoriul statistic al Comunităţii conform uneia din următoarele proceduri vamale stabilite în Codul Vamal:

12. punere în liberă circulaţie;

13. perfecţionare activă;

14. perfecţionare sub control vamal.

2. Lista procedurilor vamale sau a destinaţiei vamale admise prevăzute la alineatul (1) poate fi adaptată de către Comisie în special pentru a ţine cont de modificările aduse Codului Vamal sau dispoziţiilor derivate din convenţiile internaţionale. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

3. Pentru mărfurile sau mişcările care, din motive metodologice, justifică adoptarea de dispoziţii speciale („mărfuri sau mişcări specifice”), Comisia poate adopta dispoziţii diferite sau speciale. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

4. Anumite mărfuri sau mişcări sunt excluse din statistica de comerţ exterior din motive metodologice. O listă a acestor mărfuri şi mişcări este stabilită de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

Articolul 4

Sursă de date

5. Sursa de date pentru înregistrarea importurilor şi exporturilor de mărfuri menţionate la articolul 3 alineatul (1) este declaraţia vamală, care include şi eventualele modificări sau schimbări aduse datelor statistice în urma deciziilor aferente luate de autorităţile vamale.

Atunci când o procedură simplificată astfel cum este definită în Codul Vamal este utilizată şi atunci când este furnizată o declaraţie complementară, această declaraţie complementară reprezintă sursa de date pentru înregistrare.

6. Un prag statistic, exprimat în valoare sau în cantitate, sub care declaraţia vamală nu trebuie să servească ca sursă de date pentru înregistrarea importurilor şi exporturilor este definit de Comisie în conformitate cu procedura menţionată la articolul 11 alineatul (2). Pragul statistic poate fi aplicat de către statele membre dacă sunt furnizate estimările privind înregistrările importurilor şi exporturilor care se situează sub praguri.

7. Pentru înregistrările importurilor şi exporturilor de mărfuri sau mişcări speciale, surse de date altele decât declaraţia vamală pot fi specificate de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

Articolul 5

Date statistice

1. Statele membre obţin următoarele date din înregistrările importurilor şi exporturilor prevăzute la articolul 3 alineatul (1).

15. fluxul comercial (import, export);

16. perioada de referinţă lunară;

17. valoarea statistică a mărfurilor la frontiera naţională a statului membru importator sau exportator;

18. cantitatea exprimată în masă netă şi într-o unitate suplimentară când această indicaţie figurează pe declaraţia vamală;

19. comerciantul, fiind importatorul/destinatarul importului şi exportatorul/expeditorul exportului;

20. statul membru importator sau exportator este statul membru unde declaraţia vamală este depusă şi când această indicaţie figurează pe declaraţia vamală:

(i) la import, statele membre de destinaţie finală;

(ii) la export, statele membre reale de export;

21. ţările partenere, adică la import, ţările de origine şi ţările de provenienţă/de expediţie şi, la export, ţările de destinaţie;

22. produsele în conformitate cu Nomenclatura Combinată în următorul format

(i) la import, codul mărfurilor din subpoziţia TARIC;

(ii) la export, codul mărfurilor din subpoziţia Nomenclaturii Combinate;

23. codurile procedurilor vamale care se folosesc pentru determinarea procedurilor statistice;

24. natura tranzacţiei, atunci când este indicată în declaraţia vamală;

25. după caz, tratamentul tarifar la import decis de autorităţile vamale, care este codul preferenţial şi numărul de ordine al contingentului;

26. moneda de facturare, dacă această indicaţie figurează în declaraţia vamală;

27. modul de transport, cu indicaţia:

(i) modul de transport la frontieră;

(ii) modul de transport interior;

(iii) containerul.

2. Specificaţii suplimentare referitoare la datele menţionate în alineatul (1), inclusiv codurile care urmează să fie utilizate, pot fi stabilite de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

3. Cu excepţia cazului în care se prevede altfel şi fără a aduce atingere legislaţiei vamale, datele sunt incluse în declaraţiile vamale.

4. Datele, altele decât cele menţionate în alineatul (1), pentru „mărfuri sau mişcări speciale” pot fi cerute de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

Articolul 6

Elaborarea statisticilor de comerţ exterior

1. Statele membre trebuie să elaboreze pentru fiecare perioadă de referinţă lunară statistici privind importurile şi exporturile mărfurilor exprimate în valoare şi în cantitate, defalcate în funcţie de:

28. marfă;

29. stat membru importator/exportator;

30. ţări partenere;

31. procedură statistică;

32. natura operaţiunii;

33. tratament tarifar, la import;

34. mod de transport.

Dispoziţiile de aplicare privind elaborarea statisticilor pot fi stabilite de către Comisie în conformitate cu procedura prevăzută la articolul 11 alineatul (2).

2. Statele membre elaborează statisticile anuale privind comerţul defalcate în funcţie de caracteristicile întreprinderilor.

Statisticile sunt elaborate legând, pe de o parte datele relative la caracteristicile întreprinderilor, înregistrate în conformitate cu legislaţia privind registrele întreprinderilor iar, pe de altă parte, datele privind importurile şi exporturile, înregistrate în conformitate cu articolul 5 alineatul (1).

Dispoziţiile de aplicare privind elaborarea statisticilor pot fi stabilite de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

3. La fiecare doi ani, statele membre elaborează statistici privind comerţul defalcate pe valuta de facturare.

Statele membre elaborează statistici utilizând un eşantion reprezentativ de înregistrări al importurilor şi exporturilor, provenind din declaraţiile vamale şi conţinând informaţii relative la valuta de facturare. Dacă informaţia relativă la valuta de facturare pentru exporturi nu figurează în declaraţia vamală, se efectuează o anchetă pentru colectarea datelor necesare.

Caracteristicile eşantionului, perioada de raportare, exigenţele în materie de calitate şi nivelul de agregare pentru ţările partenere, mărfurile şi valutele sunt stabilite de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

4. Elaborarea de către statele membre a statisticilor suplimentare în scopuri comunitare sau naţionale poate fi decisă dacă datele figurează în declaraţia vamală.

Dispoziţiile de aplicare privind elaborarea statisticilor suplimentare în scopuri comunitare trebuie stabilite de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

5. Statele membre nu sunt obligate să elaboreze şi să comunice Comisiei (Eurostat) statistici de comerţ exterior relative la datele statistice care, în temeiul Codului Vamal sau instrucţiunilor naţionale, nu figurează încă în declaraţia vamală depusă la autorităţile lor vamale. Această prevedere priveşte următoarele date:

35. statele membre de destinaţie finală, la import;

36. statele membre reale de export, la export;

37. natura tranzacţiei.

Articolul 7

Schimb de date

1. Autorităţile statistice naţionale primesc, fără întârziere şi cel târziu luna următoare celei în cursul căreia declaraţiile vamale au fost acceptate sau au făcut obiectul deciziilor vamale care se referă la acestea, din partea autorităţilor lor vamale naţionale înregistrările privind importul şi exportul, fondate pe baza declaraţiilor care sunt depuse pe lângă această autoritate sau sunt furnizate acesteia.

Înregistrările conţin cel puţin acele date statistice menţionate la articolul 5 care, în conformitate cu Codul Vamal sau cu instrucţiunile naţionale, figurează în declaraţia vamală.

2. Statele membre asigură faptul că înregistrările relative la importurile şi exporturile care sunt fondate pe o declaraţie vamală depusă pe lângă autoritatea lor vamală naţională sunt comunicate autorităţilor statistice naţionale ale statului membru care este desemnat în înregistrare ca fiind:

38. statul membru de destinaţie finală, la import;

39. statul membru real de export, la export

3. Un stat membru nu este obligat în temeiul articolului 7 alineatul (2) să comunice unui alt stat membru înregistrările privind importurile şi exporturile, până când autorităţile vamale ale acestor state membre nu stabilesc un mecanism reciproc de schimb de date relevante prin mijloace electronice.

4. Dispoziţiile de aplicare privind modalităţile acestei transmisii pot fi stabilite în conformitate cu procedura prevăzută la articolul 11 alineatul (2).

Articolul 8

Transmiterea către Comisie a statisticilor de comerţ exterior (Eurostat)

1. Statele membre comunică Comisiei (Eurostat) statisticile prevăzute la articolul 6 alineatul (1) nu mai târziu de 40 de zile de la încheierea fiecărei perioade de referinţă lunară.

Statele membre asigură faptul că statisticile conţin informaţii privind toate importurile şi exporturile efectuate în cursul perioadei de referinţă în cauză şi procedează la ajustări în cazul în care înregistrările nu sunt disponibile.

Statele membre comunică statistici actualizate atunci când statisticile deja transmise fac obiectul revizuirilor.

Statele membre includ în rezultatele comunicate Comisiei (Eurostat) orice informaţie statistică care este de natură confidenţială.

Dispoziţiile cu privire la termenul limită, acoperirea, revizia şi conţinutul statisticilor, pot fi specificate de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

2. Termenul limită al comunicării către Comisie (Eurostat) a statisticilor de comerţ defalcate în funcţie de caracteristicile întreprinderilor, menţionate la articolul 6 alineatul (2), al statisticilor de comerţ defalcate pe valuta de facturare, menţionate la articolul 6 alineatul (3) şi statisticilor comunitare menţionate la articolul 6 alineatul (4) poate fi stabilit de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

3. Statele membre comunică statisticile sub formă electronică în conformitate cu o normă de schimb. Modalităţile practice de comunicare a rezultatelor sunt stabilite în conformitate cu procedura menţionată la articolul 11 alineatul (2).

Articolul 9

Evaluarea calităţii

1. În sensul prezentului regulament, următoarele criterii de evaluare a calităţii se aplică statisticilor care trebuie comunicate:

40. „pertinenţa”: se referă la măsura în care statisticile răspund nevoilor actuale şi potenţiale ale utilizatorilor;

41. „exactitatea”, se referă la cât de apropiate sunt estimările de valori reale necunoscute;

42. „promptitudinea”, se referă la decalajul între disponibilitatea informaţiei şi evenimentul sau fenomenul pe care aceasta îl descrie;

43. „punctualitatea”, se referă la decalajul între data reală a furnizării datelor şi data ţintă la care datele ar fi trebuit să fie furnizate;

44. „accesibilitatea” şi „claritatea”, se referă la condiţiile şi la modalităţile prin care utilizatorii pot obţine, folosi şi interpreta datele;

45. „comparabilitatea”, se referă la impactul diferenţelor dintre conceptele statistice aplicate şi instrumentele şi procedurile de măsură, atunci când statisticile sunt comparate în funcţie de zone geografice, domenii sectoriale sau perioade de timp;

46. „coerenţa”, se referă la măsura în care datele pot fi combinate fiabil în moduri diferite şi pentru utilizări diferite.

2. Statele membre prezintă în fiecare an Comisiei (Eurostat) un raport privind calitatea datelor transmise.

3. În contextul aplicării criteriilor de calitate precizate la alineatul (1) la statisticile prevăzute de prezentul regulament, modalităţile, structura şi periodicitatea rapoartelor de calitate sunt definite în conformitate cu procedura menţionată la articolul 11 alineatul (2).

Comisia (Eurostat) evaluează calitatea statisticilor transmise.

Articolul 10

Difuzarea statisticilor de comerţ exterior

1. Statisticile de comerţ exterior redactate în conformitate cu articolul 6 alineatul (1) şi comunicate de statele membre sunt difuzate de către Comisie cel puţin prin subpoziţia Nomenclaturii Combinate.

Numai în cazul în care o cere un importator sau un exportator, autorităţile naţionale ale unui stat membru hotărăsc dacă astfel de statistici ale statului membru respectiv care pot permite identificarea importatorului sau exportatorului în cauză, se pot difuza sau modifica în aşa fel încât difuzarea lor să nu aducă atingere menţinerii confidenţialităţii statistice.

2. Difuzarea de date sensibile poate face obiectul restricţiilor destinate a proteja interesele fundamentale ale Uniunii Europene.

3. Punerea în aplicare a măsurilor necesare difuzării statisticilor de comerţ exterior este stabilită de către Comisie. Toate măsurile menite să modifice elementele neesenţiale ale prezentului regulament, şi, printre altele, să îl completeze, se adoptă în conformitate cu procedura de reglementare cu control prevăzută la articolul 11 alineatul (3).

Articolul 11

Procedura comitetului

1. Comisia trebuie să fie sprijinită de un Comitet privind statistica de comerţ exterior.

2. Atunci când se face trimitere la prezentul alineat, se aplică articolele 5 şi 7 din Decizia 1999/468/CE, avându-se în vedere dispoziţiile articolului 8 al acestei decizii. Perioada menţionată la articolul 5 alineatul (6) din Decizia 1999/468/CE este de trei luni.

3. În cazul în care se face referire la prezentul alineat, se aplică articolul 5 a alineatele de la (1) la (4) şi articolul 7 din Decizia 1999/468/CE, având în vedere dispoziţiile articolului 8.

Articolul 12

Abrogare

Regulamentul (CE) nr. 1172/95 se abrogă de la data de 1 ianuarie 2009.

Regulamentul menţionat se va aplica datelor referitoare la perioadele de referinţă înainte de 1 ianuarie 2009.

Articolul 13

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Se aplică de la 1 ianuarie 2009.

Prezentul regulament este obligatoriu în toate elementele sale şi se aplică direct tuturor statelor membre.

Adoptat la Bruxelles, […]

Pentru Parlamentul European Pentru Consiliu

[…] […]

Preşedintele Preşedintele

[1] Articolul 1 alineatul (13) din Regulamentul (CEE) nr. 2454/93 (dispoziţii privind punerea în aplicare a Codului Vamal), astfel cum va putea fi modificat cu efect de la 1 ianuarie 2008 (document de lucru TAXUD/1409/2006 Rev. 7)

[2] JO L 118, 25. 5.1995, p. 10. Regulament modificat ultima dată prin Regulamentul (CE) nr. 1882/2003 al Parlamentului European şi al Consiliului (JO L 284, 31.10.2003, p. 1).

[3] JO L 302, 19.10.1992, p. 1. Regulament modificat ultima dată prin Regulamentul (CE) nr. 1791/2006 (JO L 363, 20.12.2006, p. 1).

[4] JO L 256, 7.9.1987, p. 1 Regulament modificat ultima dată prin Regulamentul (CE) nr. 733/2007al Consiliului (JO L 169, 29.6.2007, p. 1) .

[5] JO L 196, 5 .8.1993, p. 1. Regulament modificat prin Regulamentul (CE) nr. 1882/2003 al Parlamentului European şi al Consiliului ( JO L 284, 31.10.2003, p.1 ).

[6] JO L 52, 22. 2.1997, p. 1. Regulament modificat prin Regulamentul (CE) nr. 1882/2003 (JO L 284, 31.10.2003, p. 1.).

[7] JO L 184, 17.07.1999, p. 23. Decizie modificată prin Decizia 2006/512/CE (JO L 200, 22.7.2006, p. 11).